Приемни изпити и балообразуване

Обновено: сряда, 22 юли 2020 14:17

Приемни изпити и балообразуване

Приемът за всички специалности в образователно - квалификационна степен „магистър“ се извършва чрез конкурс по документи и/или полагането на конкурсен изпит в електронен формат - тест или есе (за отделни специалности).

**В зависимост от професионалното направление на придобитата специалност, която са завършили** кандидатите се явяват на **тест за икономисти** или **неикономисти** в **електронен формат** или кандидатстват по документи.

За специалностите, за които се изисква владеене на английски език, кандидатите се допускат до класиране  при едно от условията:

1. успешно положен приемен изпит по английски език;
2. успешно положен държавен зрелостен изпит по английски език;
3. успешно положен държавен  изпит по английски език от дипломата за завършено висше образование;
4. завършена профилирана гимназия или профилирана паралелка в общообразователно училище или университет с интензивно изучаване на английски език.

**Кандидатите, които не отговарят на посочените условия, могат да положат** кандидатмагистърски изпит по английски език. Получената положителна оценка на теста по английски език не е балообразуваща. При получена слаба оценка на изпита – тест по английски език, кандидат-студентите отпадат от класирането за специалностите с преподаване на английски език.

**Кандидатите за специалностите с преподаване на английски език**, които ще се явяват на изпит, полагат по избор тест (за икономисти или неикономисти на български език) или есе по определена тема на английски език.

**За определени специалности** (вижте по-долу) е възможно да се кандидатства и с **есе**.

Кандидатмагистърският конкурс за кандидати, завършили ОКС „професионален бакалавър“, е по документи в РЦДО - Хасково

**Балообразуване**

Балът за класиране на кандидат-студентите по всички специалности се образува като сума от следните оценки:

1. успеха от дипломата за завършена степен на висше образование;
2. оценката от държавния изпит по специалността или оценката от конкурсния изпит в електронен формат – тест или есе (за отделни специалности - най-високата оценка);
3. когато в дипломата за завършена степен на висше образование са вписани повече от една оценка от държавен изпит по специалността, за балообразуваща оценка по т. 2 се счита средната оценка от държавните изпити по специалността.

**ЕСЕ**

Кандидатстването с есе е алтернатива на полагането на кандидатмагистърски изпит под формата на тест за икономисти или неикономисти.

Целта на есето е да се даде възможност на кандидатите за ОКС "магистър" да демонстрират уменията си за самостоятелно и аналитично мислене, за изразяване на собствена позиция по зададена тема, за излагане и аргументирана защита на авторова теза, за анализ и интерпретация на определена информация и за формулиране на обосновани заключения. От особено значение е също кандидат-магистрите да имат висока обща и езикова култура.

**1. Есе по интелектуална собственост, творчески индустрии и бизнес**

(*за специалностите „Интелектуална собственост и бизнес“,   
„Творчески индустрии и бизнес“ със специализация „Интелектуална   
собственост и бизнес в индустрията“ и специалност „Творчески   
индустрии и бизнес“ със специализация „Интелектуална собственост   
и бизнес в културата“)*

* в есето трябва да бъде изведена ясно формулирана теза;
* тезата трябва да бъде убедително аргументирана в изложението;
* в есето да личи познаване на проблематиката в съответната област на интелектуалната собственост и творческите индустрии;
* да се използват коректно основни понятия и термини от системата на интелектуалната собственост.

**2. Есе по тема от международните отношения**

(*за специалностите „Международни отношения:   
международна публична администрация“ и „Национална сигурност“*)

* да съдържа ясно и синтезирано формулирана теза, която последователно е обосновавана в изложението;
* да се отличава със собствено виждане за проблематиката;
* да идентифицира причинно-следствени връзки, да съпоставя процеси, проблеми и факти;
* да се държи сметка, че се оценяват и стилът, и граматическата корект­ност на работата.

**3. Есе по определена тема на английски език**

(*за специалностите с преподаване на английски език*)

* да има подходящо и адекватно съдържание;
* да е логически последователно и ясно;
* да има свързаност на изложението;
* да е представена целенасочена и задълбочена аргументация на тезата;
* да показва познаване и правилно прилагане на граматичните норми.